text: নুরু পেলেন ঘর মায়ের হাতে বয়স্ক ভাতার কার্ড | 1024554 | কালের কণ্ঠ | kalerkantho
  নুরু পেলেন ঘর মায়ের হাতে বয়স্ক ভাতার কার্ড
  শরীয়তপুরের ডামুড্যার সেই নুরু মিয়া বৃদ্ধা মাকে নিয়ে এখন ঘরেই থাকতে পারবেন। তিনি একটি সরকারি ঘর পাচ্ছেন। আর তাঁর মা পাবেন বয়স্ক ভাতা। গত বুধবার ডামুড্যার জয়ন্তী নদীর পারের ধানহাটায় নুরু মিয়ার মা গোলাপীর হাতে বয়স্ক ভাতার কার্ড ও টাকা তুলে দেন স্থানীয় উপজেলা নির্বাহী কর্মকর্তা (ইউএনও)। এ সময় নুরু মিয়াকে শুভসংঘের পক্ষ থেকে ইফতারসামগ্রী ও টাকা দেওয়া হয়।
  'বৃদ্ধা মাকে নিয়ে নৌকায় ১৩ বছর' শিরোনামে গত ১০ এপ্রিল কালের কণ্ঠ'র প্রথম পাতায় একটি প্রতিবেদন প্রকাশিত হয়। প্রতিবেদনটি ডামুড্যা ইউএনও মর্তুজা আল মুঈদের নজরে এলে তিনি নুরু মিয়া ও তাঁর মায়ের পাশে দাঁড়ান। ইউএনও বলেন, 'কালের কণ্ঠে একটি সংবাদের মাধ্যমে জানতে পারি, দীর্ঘ ১৩ বছর ধরে মাকে নিয়ে এক সন্তান নৌকায় বসবাস করেন। আমি সেদিনই এসে তাঁদের খোঁজখবর নিয়ে যাই। উপজেলা সমাজসেবা কর্মকর্তার সঙ্গে কথা বলে নুরু মিয়ার মা গোলাপীকে বয়স্ক ভাতার ব্যবস্থা করে দেওয়া হয়। আমরা উপজেলা প্রশাসন সামাজিক নিরাপত্তাবেষ্টনীর আওতায় এনে এই কাজটি করেছি। এ ছাড়া নুরু মিয়াকে সরকারি একটি ঘরের ব্যবস্থা করে দেওয়া হলো।'